রূপসী বাংলা-শ্রেণীর টহল জাহাজ
রূপসী বাংলা-শ্রেণীর টহল জাহাজ হলো মালয়েশিয়ায় নির্মিত ইনশোর প্যাট্রোল ভেসেল (আইপিভি) জাহাজের শ্রেণী যা বাংলাদেশ কোস্ট গার্ড কর্তৃক ব্যবহৃত হয়। এই জাহাজটি জার্মান প্রযুক্তিগত সহায়তায় হং লিওং-লুরসেন শিপইয়ার্ড, মালয়েশিয়া কর্তৃক নির্মিত হয়। প্রতিটি জাহাজ সামুদ্রিক এবং উপকূলীয় অঞ্চলে অবৈধ অনুপ্রবেশ, চোরাচালান রোধ, জলদস্যুতা দমন, সমুদ্রে উদ্ধার অভিযান, সুনীল অর্থনীতির বিভিন্ন কর্মকান্ড পরিচালনাসহ মৎস্য ও প্রাকৃতিক সম্পদ রক্ষায় কার্যকরী ভূমিকা রাখতে সক্ষম। এছাড়াও জাহাজগুলি দুর্যোগ কালীন সময়ে উদ্ধার অভিযান পরিচালনা ও দুর্যোগ পরবর্তী ত্রাণ তৎপরতা কার্যক্রমে অংশগ্রহণ করে।